Lehotský, Tomáš, poslanec NR SR (2020-09-22):
Dobrý deň. Dneska som tu za pani Žitňanskú. Takže, milé dámy a páni, dovoľte mi predstaviť vám návrh zákona, ktorým sa mení zákon č. 162/2014 Z. z. o verejných zbierkach a o zmene a doplnení niektorých zákonov. Nájdete ho pod tlačou 220. Návrh zákona má za cieľ predĺžiť lehotu, v rámci ktorej sú právnické osoby oprávnené na vykonávanie verejných zbierok podľa ustanovení zákona č. 162/2014 Z. z. o verejných zbierkach a o zmene a doplnení niektorých zákonov povinné predložiť správnemu orgánu záverečnú správu zbierky. Podľa súčasného znenia zákona o verejných zbierkach sú právnické osoby oprávnené na vykonávanie verejných zbierok povinné túto záverečnú správu predložiť do 12 mesiacov odo dňa ukončenia zbierky, pokiaľ teda ide o, o zbierku, ktorej čistý výnos bude použitý na území Slovenskej republiky, a do 24 mesiacov, pokiaľ ide o zbierky, ktorých čistý výnos bude použitý na území mimo Slovenskej republiky. Navrhovanou zmenou by sme obe lehoty predĺžili o 12 mesiacov, čím by sa vytvoril dodatočný priestor na využívanie výnosov zo zbierok a zbierok, ktorých čisté výnosy sú využívané na území Slovenskej republike aj u zbierok, ktoré sú využívané mimo územia našej, našej krajiny. Týmto návrhom zákona sme reagovali na požiadavku viacerých neziskových organizácií v čase korony, ktorých hospodárenie do veľkej miery závisí na verejných zbierkach. Je to napríklad verejná zbierka Deň narcisov Ligy proti rakovine alebo Biela pastelka Únie nevidiacich a slabozrakých, ale aj iných organizácií teda. Podľa súčasne platnej legislatívy sú takéto organizácie povinné minúť peniaze vyzbierané vo verejnej zbierke do jedného roka, ak teda je to na Slovensku, resp. dvoch rokoch, ak je to mimo. Keďže situácia ohľadom korony neumožnila týmto organizáciám zorganizovať tieto verejné zbierky buď úplne, alebo musela prebiehať v modifikovanej podobe, to znamená na internete alebo v nejakých, v nejakých úpravách v rámci retailových reťazcov a zároveň vlastne tieto verejné, tieto teda neziskové organizácie museli minúť peniaze do jedného roka, takže v súčasnej dobe nemali žiadnu finančnú rezervu alebo nemajú žiadnu finančnú rezervu na fungovanie v týchto ďalších období, obdobiach. Vzhľadom na to, že tieto neziskové organizácie častokrát suplujú veľmi dôležitú úlohu štátu, a tak si myslíme, že by bolo veľmi potrebné, aby sme umožnili neziskovým organizáciám lepšie finančne plánovať do budúcnosti, a teda predĺžiť túto dobu, kedy musia minúť peniaze z verejných zbierok. Čiže našim návrhom sa predlžuje doba, počas ktorej musia organizácie minúť vyzbierané finančné prostriedky na dva, resp. na tri roky. Týka sa to zbierok, ktoré boli začaté najneskôr do prvého... dňa 1. 1. 2019. Veríme, že táto úprava v budúcnosti v prípade podobných okolností, ako je korona, iná mimoriadna situácia, výrazne takýmto organizáciám pomôže pri fungovaní, plánovaní finančných tokov a realizácií projektov, ktoré majú rozbehnuté. Ministerstvo financií Slovenskej republiky nemá pripomienky k predloženému návrhu, ak si pozriete doložky vybraných vplyvov môžete vidieť, že tento návrh zákona je bez vplyvov. Ďakujem veľmi pekne a žiadam vás teda o podporu tohto zákona.